《必源以古风见投词意甚远因为赋风吹原上苗勉》
宋代·刘子翚

风吹原上苗，青青入无边。
发生赖阳和，秀润滋澄涟。
游车走道旁，忽之如浮烟。
那知丁黄愁，枵腹望果然。
农功日夜急，地产东南偏。
飞霜皓盈畴，丰穗垂连颠。
盘盂荐新尝，琼糜失辉鲜。
物生为世用，岂较成后先。
群芳红打围，从渠争春妍。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。